TOWS คืออะไร ?
TOWS คืออะไร ?
29 เม.ย. 2565

หลายคนคงเคยวิเคราะห์ SWOT กันแล้ว เพราะเป็นวิธีวิเคราะห์ธุรกิจที่เรานิยมใช้กัน
แต่สิ่งที่ตามมาคือ เราสามารถนำสิ่งที่ได้จาก SWOT ไปต่อยอดได้อย่างไรบ้าง ?
หนึ่งในนั้นคือ การนำไปใช้สร้าง TOWS เป็นเครื่องมือที่ช่วยกำหนดกลยุทธ์ของธุรกิจ
โดยใช้ปัจจัยภายใน และ ปัจจัยภายนอกที่ได้จาก SWOT มาวิเคราะห์ประกอบกัน
ซึ่งจะทำให้ได้กลยุทธ์ทั้งหมด 4 แบบ
1. SO กลยุทธ์เชิงรุก
เป็นการใช้ จุดแข็ง เพื่อสร้างประโยชน์จากโอกาสที่เกิดขึ้นให้ได้มากที่สุด
เช่น หากบริษัทเรามีความเชี่ยวชาญเรื่องใดเรื่องหนึ่งเป็นพิเศษ แต่บริษัทอื่นไม่สามารถทำได้ ขณะที่ความต้องการในตลาดมีสูง ก็ใช้ชื่อเสียงนั้นในการโปรโมต อย่างเช่น โรงพยาบาลแต่ละแห่งที่ชูจุดเด่นต่างกัน
2. ST กลยุทธ์เชิงรับ
เป็นการใช้ จุดแข็ง เพื่อหลีกเลี่ยงอุปสรรคที่ส่งผลกระทบต่อธุรกิจ
เช่น หากภาวะเศรษฐกิจไม่ดี แต่บริษัทเรามีต้นทุนการผลิตสินค้าที่ต่ำ ก็สามารถลดราคาสินค้าลง เพื่อให้อยู่รอดได้
3. WO กลยุทธ์เชิงแก้ไข
เป็นการใช้ โอกาส ที่มีอยู่เพื่อลดจุดอ่อนของเรา
เช่น หากบริษัทเรามีต้นทุนที่สูงกว่าคู่แข่ง แต่ในตลาดมีซัปพลายเออร์เยอะ เราก็สามารถหาซัปพลายเออร์ใหม่ที่ต้นทุนถูกกว่า
4. WT กลยุทธ์เชิงป้องกัน
เป็นการหาวิธี ลดจุดอ่อน ของเรา พร้อมทั้งหลีกเลี่ยงอุปสรรคต่าง ๆ
เช่น การปิดสาขาของร้านอาหารฟาสต์ฟูดที่ทำเลไม่ดี แล้วยังสวนเทรนด์การบริโภคแบบรักสุขภาพ
เมื่อจับคู่ครบทุกข้อ ระหว่างปัจจัยภายใน และ ปัจจัยภายนอกแล้ว เราก็จะได้กลยุทธ์สำหรับรับมือในสถานการณ์ส่วนใหญ่ที่ธุรกิจของเราต้องเผชิญ
หลังจากนำกลยุทธ์ที่ได้จากการวิเคราะห์ไปใช้แล้ว อย่าลืมการวัดและประเมินผล รวมทั้งนำผลที่ได้มาปรับปรุงกลยุทธ์ของธุรกิจต่อไป..